Il-Papa Franġisku kkundanna l-attakk terroristiku li qatel aktar minn 300 persuna, inkluż tfal, fil-belt ta' Mogadishu, is-Somalja. Waqt l-udjenza ġenenrali fi Pjazza San Pietru, il-Papa qal li xtaq jesprimi n-niket tiegħu għall-massakru li ġara s-Sibt. "Dan l-att terroristiku," qal il-Papa, "jistħoqqlu li jkun ikkundannat bil-qawwa, anke għaliex sar fuq popolazzjoni li diġà qiegħda tbati ħafna." Il-Papa qal li qed joffri t-talb tiegħu għall-mejtin, għall-midruba, għall-familji tagħhom u għan-nies kollha tas-Somalja. "Nitlob għall-konverżjoni tal-persuni vjolenti u nibgħat messaġġ ta' kuraġġ lil dawk li, b'diffikultajiet enormi, qed jaħdmu għall-paċi f'din l-art ittorturata," saħaq il-Papa Franġisku. Mill-isplużjoni ta' nhar is-Sibt li għadda f'Mogadishu, għad hemm mas-70 persuna rrappurtata nieqsa. Dan qed jitqies bħala wieħed mill-agħar attakki li qatt saru fl-aħħar snin. Il-Gvern Somalo qal li wara l-attakk hemm id tal-grupp estrem Al-Shabab. Sors: Radju tal-Vatikan
Il-Papa Franġisku jikkundanna l-attakk terroristiku f'Mogadishu